Drengen blev kørt på sygehuset med ambulance.

En 12-årig dreng fik det fredag rigtig dårligt, mens han sad på bagsædet af en bil. Her fik han nemlig et krampeanfald på motorvejen lidt nord for Hobro. Politiet fik nys om situationen klokken 11.32, eftersom nogle havde undret sig over, hvorfor bilen holdt i siden af vejen på motorvejen. Flere troede nemlig, at der var sket et uheld. - Der viste sig i stedet at være tale om en 12-årig dreng, der havde fået et krampeanfald i bilen, og som havde behov for en ambulance, så han blev kørt på sygehuset, siger vagtchef ved Nordjyllands Politi, Karsten Højrup Kristensen. Hændelsen betød, at et spor på motorvejen var spærret i lidt over et kvarter, så ambulancen kunne komme til. Limfjordstunnelen spærret Ikke nok med det måtte Nordjyllands Politi også køre ud til to uheld - henholdsvis klokken 9.28 og klokken 12. På politiets kameraer kunne de konstatere, at en bil var gået i stå i Limfjordstunnelen i første vognbane i nordlig retning. Politiet og Nordjyllands Beredskab måtte derfor trække bilen, en Peugeot 207, ud af tunnelen. Mens det stod på, var to spor spærret i omkring 20 minutter. Det skabte dog ingen kø, oplyser vagtchefen. Uheldet klokken 12 var et solouheld på Hirtshalsmotorvejen nord for Hjørring. En bil havde påkørt autoværnet i midten af vejen. Da hjælpen kom frem, blev bilen trukket ud i højre side af vejen. Ingen personer er kommet til skade i de to uheld.